Τα αποτελέσματα μίας κρίσης, η διάρκεια της οποίας ξεπερνά πλέον τα έξι χρόνια, φαίνονται πλέον δια γυμνού οφθαλμού. Τα στοιχεία που παρουσίασε την Δευτέρα η ΕΛΣΤΑΤ επιβεβαιώνουν του λόγου το αληθές.

Σύμφωνα με αυτά, το διάστημα Ιανουαρίου – Μαρτίου 2016, οι απασχολούμενοι ηλικίας 15 ετών και άνω, ανήλθαν σε 3.606.300 έναντι 3.641.700 το προηγούμενο τρίμηνο (Οκτώβριος, Νοέμβριος, Δεκέμβριος 2015) και οι άνεργοι σε 1.195.100 έναντι 1.174.700, αντίστοιχα. Για το ίδιο τρίμηνο, η ΕΛΣΤΑΤ κατέγραψε περί τους 4.424.900 μη οικονομικά ενεργούς πολίτες.

Παράλληλα, για την ίδια περίοδο, η ανεργία ανήλθε στο 24,9% έναντι 24,4% του προηγούμενου τριμήνου, ενώ το ποσοστό απασχόλησης έπεσε στο 39,1% έναντι 39,4. Αναλυτικότερα, στον συνολικό πληθυσμό 20-64 ετών, συναντώνται 1.170.000 άνεργοι, ενώ οι καταγεγραμμένοι απασχολούμενοι υπολογίζονται σε 3.533.800.

Παρά την ήδη ζοφερή κατάσταση που συναντάται στον τομέα της εργασίας, η κατάσταση γίνεται χειρότερη για τους νέους της χώρας. Συγκεκριμένα, για τις ηλικίες 15-29 η ανεργία εκτιμάται στο 40,9%, για εκείνες των 30-44 στο 23,4% και για τις 45-64 ετών στο 20,4%. Επίσης, για το σύνολο του εργατικού δυναμικού, οι μακροχρόνιοι άνδρες εκτιμώνται στο 14,9% και οι γυναίκες στο 20,7%.

Ως απόρροια των παραπάνω, το ποσοστό των παιδιών ηλικίας 0-17 ετών που ζει σε νοικοκυριά χωρίς κανένα εισόδημα, έφτασε το πρώτο τρίμηνο του έτους στο 12%, έναντι του 11,2% που βρισκόταν το προηγούμενο τρίμηνο. Ο αριθμός τους εκτιμάται στα 230.774 παιδιά.

Αντίστοιχα, το ποσοστό ενηλίκων ηλικίας 18-60 ετών που ζει σε νοικοκυριά χωρίς κανέναν εργαζόμενο έφθασε το ίδιο διάστημα στο 18,1% (έναντι 17,7% το προηγούμενο τρίμηνο), δηλαδή 1.052.802 άτομα.

Σχεδόν τέσσερις στους δέκα χωρίς βασικά αγαθά

Στον συνολικό πληθυσμό της χώρας, περισσότεροι από τρεις στους δέκα ανθρώπους βρίσκονται εκτεθειμένοι στον κίνδυνο φτώχειας ή κοινωνικού αποκλεισμού, με το ποσοστό για το 2015 να φτάνει το 35,7%. Παράλληλα, το ποσοστό των ανθρώπων που στερείται βασικά υλικά αγαθά και υπηρεσίες εκτιμάται στο 39,9%. Οι τελευταίοι, ζουν χωρίς, τουλάχιστον, τα 3 από έναν κατάλογο 8 αγαθών που θεωρούνται βασικά.

Για την Ελλάδα του 2016, βασικά αγαθά θεωρούνται η διατροφή (που να περιλαμβάνει κάθε δεύτερη ημέρα κοτόπουλα, κρέας, ψάρι ή λαχανικά ίσης θρεπτικής αξία), η ικανοποιητική θέρμανση, το τηλέφωνο, η πληρωμή λογαριασμών (ενοίκιο, δόση δανείου, πάγια), οι διακοπές μίας εβδομάδας, η έγχρωμη τηλεόραση, το πλυντήριο ρούχων και το Ι.Χ. επιβατηγό αυτοκίνητο.

Για τον πληθυσμό ηλικίας 0-17 ετών, το ποσοστό όσων ζουν χωρίς 3 έστω από τα βασικά αγαθά φτάνει στο 44,5%, για τις ηλικίες 18-64 στο 41,5% και για τις ηλικίες άνω των 65 στο 34,9%. Συνολικά, οι ενήλικες και ανήλικοι πολίτες που απειλούνται περισσότερο από τον κίνδυνο της φτώχειας εκτιμώνται σε 4.512.000 ανθρώπους.

Ειδικότερα, το 2015 ποσοστό 21,5% των ανδρών και 21,2% των γυναικών ζουν σε νοικοκυριά με το συνολικό διαθέσιμο εισόδημα να είναι χαμηλότερο του κατωφλιού της φτώχειας, δηλαδή του 60% του εθνικού διάμεσου εισοδήματος.

Την ίδια στιγμή, ποσοστό 26,6% των παιδιών (ηλικίες 0-17 ετών) αντιμετωπίζει κίνδυνο φτώχειας, με το ποσοστό αυτό να διαμορφώνεται στο 22,5% στις ηλικίες 18-64 ετών και στο 13,7% στις ηλικίες άνω των 65 ετών. Ποσοστό 17,7% των νοικοκυριών αντιμετωπίζουν δυσμενείς συνθήκες στην κατοικία τους όπως διαρροή στη στέγη, υγρασία σε τοίχους, πατώματα, θεμέλια κ.ά.

Χωρίς ψωμί και γάλα

Παράλληλα, ραγδαίες αλλαγές παρατηρούνται και στην καταναλωτική συμπεριφορά των νοικοκυριών, με το φαγητό και τη στέγη να απορροφούν το μεγαλύτερο μέρος του εισοδήματος, και την κατανάλωση άλλοτε «βασικών» αγαθών να έχει περάσει σε δεύτερη μοίρα.

Συγκεκριμένα, η κατανάλωση ψωμιού, κατά τα στοιχεία του 2014, μειώθηκε κατά 90,4% σε σχέση με το 2008, ενώ παρόμοια ήταν και η μείωση κατανάλωσης γάλακτος, που μειώθηκε κατά 89,15% συγκριτικά με την ίδια περίοδο.

Επίσης, σύμφωνα με τα τελευταία στοιχεία (2014) μόλις το 35,5% των νοικοκυριών χρησιμοποιούν καλοριφέρ πετρελαίου, ενώ το 2008 το χρησιμοποιούσαν επτά στους δέκα (68,2%). Σημειώνεται πως στα χρόνια της κρίσης, αρκετά νοικοκυριά στράφηκαν σε πιο οικονομικές, αλλά όχι πάντα υγιείς, λύσεις, όπως η σόμπα, το αερόθερμο ή το ηλεκτρικό καλοριφέρ. Επίσης, αυξημένο παρουσιάζεται το ποσοστό των νοικοκυριών που δηλώνει πως δεν χρησιμοποιεί κανένα μέσο θέρμανσης, καθώς ενώ το 2008 εκτιμούταν μόλις στο 0,4% του πληθυσμού, σήμερα υπολογίζεται στο 1,8%.

Ένα θετικό που μπορεί κανείς να διαπιστώσει, είναι το γεγονός πως η κατανάλωση μειώθηκε και για τα τσιγάρα, κατά 50,12% σε σχέση με το 2008. Ωστόσο, υπεύθυνο για την αισθητή αυτή μείωση είναι πιθανότατα το παράνομο εμπόριο καπνού και τσιγάρων, παρά το γεγονός πως μειώθηκαν οι καπνιστές.

(Διαβάστε εδώ τα αναλυτικά στοιχεία της έκθεσης της ΕΛΣΤΑΤ)

με πληροφορίες από την Ημερησία